b'\n_START_ARTICLE_\nHjertes\xc5\xabtraen\n_START_PARAGRAPH_\nHjertes\xc5\xabtraen (sanskrit: Praj\xc3\xb1\xc4\x81p\xc4\x81ramit\xc4\x81hr\xc4\xabdayas\xc5\xabtra, devanagari: \xe0\xa4\xaa\xe0\xa5\x8d\xe0\xa4\xb0\xe0\xa4\x9c\xe0\xa5\x8d\xe0\xa4\x9e\xe0\xa4\xbe\xe0\xa4\xaa\xe0\xa4\xbe\xe0\xa4\xb0\xe0\xa4\xae\xe0\xa4\xbf\xe0\xa4\xa4\xe0\xa4\xbe\xe0\xa4\xb9\xe0\xa5\x8d\xe0\xa4\xb0\xe0\xa5\x80\xe0\xa4\xa6\xe0\xa4\xaf\xe0\xa4\xb8\xe0\xa5\x82\xe0\xa4\xa4\xe0\xa5\x8d\xe0\xa4\xb0) er en hellig tekst innenfor mah\xc4\x81y\xc4\x81nabuddhismen. Dens tittel henspiller p\xc3\xa5 det forhold at den utgj\xc3\xb8r \xc2\xabhjertet\xc2\xbb eller \xc2\xabessensen\xc2\xbb av den store praj\xc3\xb1\xc4\x81p\xc4\x81ramit\xc4\x81s\xc5\xabtraen._NEWLINE_Denne lille teksten g\xc3\xa5r til hjertet av l\xc3\xa6ren, der hvor andre forkortede versjoner blir ansett for \xc3\xa5 ha en tendens til \xc3\xa5 vanne den ut. Som en ekstremt komprimert presentasjon av buddhismens ontologiske l\xc3\xa6re om \xc2\xabtomheten\xc2\xbb (sh\xc5\xabnya), er den skrevet p\xc3\xa5 en enkelt side. Enkelte utvidede versjoner som kalles \xc2\xabden store hjertes\xc5\xabtraen\xc2\xbb, tilf\xc3\xb8yer en introduksjon og en avslutning._NEWLINE_Praj\xc3\xb1\xc4\x81p\xc4\x81ramit\xc4\x81s\xc5\xabtraene i 18,000 og 25,000 vers, gjengir denne lille teksten i kapittel 3. I praj\xc3\xb1\xc4\x81p\xc4\x81ramit\xc4\x81s\xc5\xabtraen i 100 000 vers, er den innbakt i kapittel 1. Dens avsluttende mantraer utgj\xc3\xb8r avslutningen av den 16. og siste teksten i Praj\xc3\xb1\xc4\x81p\xc4\x81ramit\xc4\x81biblioteket til Xu\xc3\xa1nz\xc3\xa0ng._NEWLINE_Skj\xc3\xb8nnheten i teksten er dens enkelhet, en enkelhet som spesielt appellerer til Zen. Den er messet daglig i Zen-klostre, b\xc3\xa5de innenfor Rinzai og S\xc5\x8dt\xc5\x8d. Den japanske Rinzai-patriarken Hakuin Zenji (1689\xe2\x80\x931769), skrev en vakker kommentar best\xc3\xa5ende av en samling dikt og Koan._NEWLINE_P\xc3\xa5 sanskrit er det bevart 21 manuskripter fra Nepal, samt en sanskrit-tekst som ble skrevet ned av Xu\xc3\xa1n Z\xc4\x83ng i Loyang, Kina, i 600-\xc3\xa5rene._NEWLINE_Det finnes to tibetanske versjoner av teksten, 8 oversettelser til kinesisk og to japanske versjoner som ikke er bevart andre steder._NEWLINE_Den eksegetiske tradisjonen til denne lille teksten er enorm. Det er bevart 6 indiske kommentarer, 2 tibetanske kommentarer og 61 (av flere hundre) kinesiske kommentarer. I tillegg ble flere kommentarer skrevet av mah\xc4\x81y\xc4\x81na-buddhister i Korea og Japan.\n_START_SECTION_\nTekstens betydning\n_START_PARAGRAPH_\nHjertes\xc5\xabtraen er messet daglig av Buddhister i Nepal, Sikkim, Bhutan, Tibet, Mongolia, Kina, Korea, Japan og Vietnam. Den er anerkjent av alle retninger innenfor b\xc3\xa5de mah\xc4\x81y\xc4\x81na og tantray\xc4\x81na. P\xc3\xa5 \xc2\xabgribbenes topp\xc2\xbb n\xc3\xa6r R\xc4\x81jagriha i Nord\xc3\xb8st-India, hvor Buddha if\xc3\xb8lge tradisjonen forkynte Praj\xc3\xb1\xc4\x81p\xc4\x81ramit\xc4\x81-tekstene, messes teksten av pilegrimer i mange spr\xc3\xa5k._NEWLINE_Hjertes\xc5\xabtraen er den mest popul\xc3\xa6re av alle Praj\xc3\xb1\xc4\x81p\xc4\x81ramit\xc4\x81-tekstene. Den er blitt flittig kopiert over hele \xc3\x98st-Asia. I oasebyen Dun Huang og dens nabostater i Sentral-Asia, var dette den mest kopierte teksten i det f\xc3\xb8rste millenium e.Kr.\n_START_SECTION_\nTantra\n_START_PARAGRAPH_\nI Cambridge University Library er det bevart et sanskritmanuskript (Praj\xc3\xb1\xc4\x81p\xc4\x81ramit\xc4\x81 Hr\xc4\xabdaya Dh\xc4\x81r\xc4\x81n\xc4\xab) som inneholder en tantrisk magisk p\xc3\xa5kallelse av hjertes\xc5\xabtraen. Tekstens betydning innenfor buddhistisk tantra kan neppe undervurderes._NEWLINE_I Kina ble denne skolen kalt Zh\xc4\x93ny\xc3\xa1n Z\xc5\x8dng (\xe7\x9c\x9e\xe8\xa8\x80\xe5\xae\x97), og i Japan Shingon Sh\xc5\xab. Begge navnene betyr \xc2\xabsanne ord\xc2\xbb, og er en oversettelse av sanskrit-ordet mantra. K\xc5\x8db\xc5\x8d Daishi (774\xe2\x80\x93835, kinesisk: K\xc5\x8dng H\xc4\x83i), som grunnla Shingon Sh\xc5\xab tidlig i det 9. \xc3\xa5rhundre, betraktet mantraene GATE GATE PARAGATE PARASAMGATE BODHI SVAHA som en magisk p\xc3\xa5kallelse som kunne beskytte Japan mot de 7 katastrofer som, if\xc3\xb8lge Karunika-r\xc4\x81ja Praj\xc3\xb1\xc4\x81p\xc4\x81ramit\xc4\x81 s\xc5\xabtra, hjems\xc3\xb8ker en ikke-buddhistisk stat. Dette fremg\xc3\xa5r av forordet til hans kommentar \xc2\xabDen hemmelige n\xc3\xb8kkel til Praj\xc3\xb1\xc4\x81p\xc4\x81ramit\xc4\x81 Hr\xc4\xabdaya S\xc5\xabtra\xc2\xbb (B\xc4\x81nru\xc3\xb2 x\xc3\xadn J\xc4\xabng m\xc3\xac ji\xc3\xa0n, \xe8\x88\xac\xe8\x8b\xa5\xe5\xbf\x83\xe7\xb6\x93\xe7\xa5\x95\xe9\x8d\xb5), med en underkommentar (B\xc4\x81nru\xc3\xb2 x\xc3\xadn J\xc4\xabng m\xc3\xac ji\xc3\xa0n lu\xc3\xa8 zh\xc3\xb9, \xe8\x88\xac\xe8\x8b\xa5\xe5\xbf\x83\xe7\xb6\x93\xe7\xa5\x95\xe9\x8d\xb5\xe7\x95\xa5\xe8\xa8\xbb) av Kabukan (\xe8\xa6\xba\xe9\x91\x81, Ju\xc3\xa9 W\xc4\x81n, 1095\xe2\x80\x931143): _NEWLINE_\xc2\xabMa\xc3\xb1ju\xc5\x9bri og Praj\xc3\xb1a kan oppl\xc3\xb8se forvirring, gjennom \xc3\xa5 vaske de som har mistet veien til den s\xc3\xb8te nektar, avskaffe uvitenhet og \xc3\xb8delegge en vert for demoner. Dette er \xc3\xa5ret 818, og en stor epidemi sveiper over landet. Keiseren personlig kopierte hjertes\xc5\xabtraen med en kost dyppet i gyllent blekk. Ved \xc3\xa5 f\xc3\xb8lge m\xc3\xb8nsteret i andre kommentarer, har jeg komponert et verk om hovedpunktene av denne s\xc5\xabtra, og endog f\xc3\xb8r jeg ytret ordene som avslutter oppgaven, stod folk som hadde blitt friske av sykdommen langs gatene. Natten hadde snudd seg til det str\xc3\xa5lende dagslyset.\xc2\xbb_NEWLINE_Xu\xc3\xa1n Zhu\xc4\x83ng, som oversatte teksten 649 e.Kr., brukte hjertes\xc5\xabtraens mantraer i Gobi-\xc3\xb8rkenen, hvor han \xc2\xabm\xc3\xb8tte p\xc3\xa5 alle typer av demoniske former og merkelige dverger\xc2\xbb. Han hevdet \xc3\xa5 ha brukt teksten til eksorsisme av onde \xc3\xa5nder: \xc2\xabVed \xc3\xa5 sitere s\xc5\xabtraen, forsvant de alle i et enkelt \xc3\xb8yeblikk av lyden fra ordene. N\xc3\xa5r som helst jeg var i fare, var det alene dette jeg stolte p\xc3\xa5 for min trygghet og befrielse\xc2\xbb._NEWLINE_I 1950-\xc3\xa5rene tegnet Pat Wilkinson mantraene GATE GATE PARA GATE PARA SAMGATE BODHI SVAHA p\xc3\xa5 bladene til en \xc2\xab8-bladet lotusblomst\xc2\xbb, med mantraet AUM i sentrum. Tegningen var basert p\xc3\xa5 en modell fra Sentral-Asia fra det 9. \xc3\xa5rhundre.\n_START_SECTION_\nKung fu\n_START_PARAGRAPH_\nTeksten har ogs\xc3\xa5 satt sitt preg utenfor religi\xc3\xb8se kretser. Den blir ogs\xc3\xa5 messet av ut\xc3\xb8vere av den kinesiske kampsporten \xc2\xabden gule dragens\xc2\xbb Kung fu.\n_START_SECTION_\nKunst\n_START_PARAGRAPH_\nTeksten har ogs\xc3\xa5 inspirert en betraktelig mengde kunst. Vakre kalligrafiske manuskripter er vanlige i Kina, Korea og Japan. Men hjertes\xc5\xabtra\xe2\x80\x99en er ogs\xc3\xa5 et yndet motiv i brukskunst og p\xc3\xa5 hverdagslige ting. Dette er i samsvar med Zen-prinsippet om den_NEWLINE_hverdagslige og konkrete \xc2\xabslikhet\xc2\xbb i \xc3\xa5ndelige erfaringer.'